Mank AB bly deel van Titans-groep | Nuus24
Mank AB bly deel van Titans-groep
Pretoria – Die Titans het bevestig dat AB de Villiers deel sal wees van die span se T20-Kampioeneliga-groep vir die duur van die toernooi, ten spyte daarvan dat hy nie fiks is nie.Matthew Maynard, die Titans se afrigter, het gesê dit is nog nie duidelik of De Villiers later in die toernooi sal reg wees vir aksie nie."AB ondergaan tans 'n omvattende rug-rehabilitasie en versterkingsprogram," het Maynard gesê."Hy is 'n baie waardevolle speler en ons hoop regtig dat ons hom aan die einde van die toernooi sal kan gebruik.""Selfs al speel hy nie, om vir AB in die groep te hê sal vir ons baie voordelig wees omdat sy kennis oor die spel die res van die span sal help."De Villiers het glo sy rug seergemaak tydens die Proteas se toer na Engeland. Hy het egter steeds met die besering in die T20-Wêreldtoernooi in Sri Lanka gespeel.Die Titans speel hul eerste T20-Kampioeneliga-wedstryd Saterdag teen die Perth Scorchers in Centurion.Vir die jongste sportnuus volg Nuus24Sport op Twitter.